DUPĂ CEL DE AL II-LEA 
FESTIVAL. BIENAL DE 
TEATRU „I. L. CARAGIALE“ 


BRAVO AMATORII/ 


firmația că în teatrul de amatori repertoriul joacă asupra colecti- 
velor de interpreți un rol educativ mai mare decît asupra colec- 
tivelor profesioniste, ni se pare pe deplin întemeiată. Contactul cu o 
piesă de valoare este pentru artiştii amatori o lecție de viață, de 
creație. Dimpotrivă, contactul cu o piesă mediocră constituie o 
inutilă pierdere de vreme pentru aceşti oameni care vin din pro- 
ducție pe scenă nu numai în scopul de a spune ceva esențial 
spectatorilor, dar şi pentru a-şi lărgi orizontul spiritual. 

In această privinţă, am înregistrat cu satisfacţie la cea de a doua ediţie a 
Festivalului bienal de teatru, contactul colectivelor noastre de amatori cu lucrări 
dramatice dintre cele mai reprezentative, ca : Tinerețea părinților de B. Gorbatov, 
Nila de A. Salînski, Ultima etapă de E. M. Remarque, Puștile Terezei Carrar ae 
Brecht, O noapte furtunoasă de Caragiale, sau Tache, lanke şi Cadir de V. I. Popa. 

Una din trăsăturile dominante ale Festivalului a constituit-o promovarea pie- 
selor romînești contemporane. Alături de piesele specifice într-un act sau două — 
îndoiala de E. Maftei, Gară mică de Dan Tărchilă, Aripă de rindunică de Sütö 
András, Noi, cei fără de moarte de M. Davidoglu, Încăpăținatul de Hans Kehrer 
— amatorii au reprezentat În Valea Cucului de M. Beniuc, Vlaicu şi feciorii lui de 
L. Demetrius, Mielul turbat şi Recolta de aur de A. Baranga, Anii negri de A. 
Baranga şi N. Moraru, Ziariștii de Al. Mirodan, Răzeşii lui Bogdan de E. Maftei, 
Nota zero la purtare de V. Stoenescu şi O. Sava. În sfirșit, a adăugat un colorit 
interesant, populara dramatizare a lui G. Vasilescu, Ochiul babei, precum şi ope- 
reta Sărbătoarea recoltei de I. Raţiu, H. Nicolaide şi T. Lalescu. 

Un asemenea repertoriu, de nivelul teatrului profesionist, nu poate decit 
să exprime, în modul cel mai viu şi mai elocvent, maturizarea mişcării noastre 
artistice de amatori. 

Tinînd însă seama de faptul că mişcarea de amatori, care reprezintă un 
mijloc din cele mai eficiente în formarea conştiinţei socialiste a oamenilor, în 
educarea sentimentelor cetățenești, nu poate fi întregită fără prezentarea într-un 
număr mai cuprinzător a unor piese scurte, combative, agitatorice, trebuie spus că, 
din acest punct de vedere, repertoriul Festivalului s-a dovedit deficitar. Există 
încă prea puţine piese scurte care să cuprindă, mai multilateral, actualitatea. 

De bună seamă, interpretul amator, devenit an de an tot mai exigent, nu se 
mai poate mulțumi cu lucrări într-un act naive şi banale, cu expuneri schematice 
de fapte, puţin atractive şi puţin grăitoare. Forurilor de îndrumare, şi în special, 
Casei Centrale a Creaţiei Populare, li se cer eforturi sporite pentru îmbogățirea 
repertoriului teatrului de amatori cu piese care să exprime mai din plin şi mai 
convingător noul, viaţa cu prefacerile ei. 


... 


Mai mult decit altă dată, cel de-al II-lea Festival bienal de teatru de 
amatori a marcat creşterea nivelului interpretării. În majoritatea spectacolelor s-au 
putut întîlni valori artistice originale, expresii artistice inedite. Actorii amatori 
au demonstrat că ştiu să-și însușească din teatrul profesionist ceea ce are acesta 
mai înaintat şi valoros. Spectacolele amatorilor s-au făcut apreciate prin montări 

scenice strîns legate de spiritul textelor, cu soluţii dictate dinăuntrul universului 
de idei şi de personaje înfăţişate de autor. S-a observat străduinţa instructorilor 
de a găsi acele forme scenice care pot să transmită, în modul cel mai clar, ideiie 
şi mesajul pieselor. În valorificarea scenică a textelor s-a vădit folosirea unui 
limbaj autentic, lipsit de emfază şi retorică. Am remarcat faptul că în specta- 
colele de amatori, cuvîntul hotăritor a revenit interpreţilor care în general au 
promovat un joc realist, organic, firesc. 

Orientarea spre interpretarea sobră, lipsită de emfază sau ostentaţie, a 
slujit valorificării momentelor de emoție şi tensiune dramatică. A impresionat 
exprimarea simplă şi convingătoare a patosului eroic revoluţionar din spectacolul 
cu piesa Tinereţea părinților (clubul Uzinei „Ilie Pintilie“ din Ploeşti), unde, 
sub îndrumarea instructorului Nicolae Spudercă, majoritatea interpreţilor au reuşit 
să sublinieze cu sinceritate esenţa caracterului eroilor lui Gorbatov. Aceeaşi expri- 
mare laconică, sobră, a eroismului am întilnit-o şi în spectacolul Nila (Sindicatul 
învăţămînt, Călăraşi — instructor Aurel Elefterescu). De mijloace asemănătoare 
s-au folosit şi talentaţii interpreţi ai Casei de cultură din Lugoj, pentru a reda 
dramatismul piesei lui E. M. Remarque, Ultima etapă (instructor A. Șerbănescu). 
Referindu-ne şi la alte realizări în acest sens, ne-ar fi imposibil să nu ne oprim 
la Noi, cei fără de moarte (Clubul central „Bicaz“ — instructor Moise Peretz şi 
I. Gh. Rusu), Puştile Terezei Carrar (Casa de cultură „Fr. Schiller“ — instructor 
Petrică Vasilescu), spectacole de frumoasă ţinută artistică. 

Creşterea măiestriei în mişcarea artistică de amatori a putut fi surprinsă 
mai ales în valorificarea scenică a comediilor Răzeșii lui Bogdan (Căminul cultural 
Dolhasca -— instructor Gh. Bîrsan), Ochiul babei (Căminul cultural Cimpa — in- 
structor Maria Pătrăşcoiu), Îndoiala (Colţul roşu al G.A.S. Sagna — instructori 
Elena Bogza şi Ghelu Destelnica, şi Oficiul special transporturi, Gara de Nord 
— instructor Stelian Mihăilescu). Toate aceste spectacole s-au remarcat printr-un 
puternic caracter popular, prin tendinţa de a valorifica şi dezvolta elemente de 
folclor, de un optimism tonic. Dacă echipa din Dolhasca a adus pe scenă un 
specific moldovenesc bogat în nuanțe, plin de farmec dialectal, cu chipuri auten- 
tice, viu caracterizate, echipa din Cimpa a dezvăluit în Ochiul babei un simţ 
deosebit al ritmului, al detaliului artistic şi al amănuntului semnificativ. Inter- 
preţii amatori de la Cimpa au demonstrat pe lîngă însușirea de a zugrăvi carac- 
tere pregnante de comedie, și talentul rostirii versului în scenă. Merită să mai 
pomenim spectacolul Casei de cultură Rîmnicu-Vilcea, cu piesa Vlaicu şi feciorii 
lui — instructor C. Georgescu, al Casei de cultură Sebeş-Gurahonţ, cu piesa În 
Valea Cucului — instructor Valentin Avrigeanu. 

Numeroasele realizări din cadrul Festivalului, şi de care n-am putut aminti 
decît în parte, se datoresc de bună seamă sprijinului susținut, pe care l-au primit 
artiștii amatori de la cadrele profesioniste. Premierea actorilor-instructori : Nicolae 
Spudercă de la Teatrul de Stat din Ploeşti, Mihail Lapteş de la Teatrul Naţional 
din Cluj, Stelian Mihăilescu de la Teatrul Muncitoresc C.F.R., Gh. Ghiţulescu de 
la Teatrul Municipal, I. Gh. Rusu de la Teatrul din Bacău, Radu Nicolae de la 
Teatrul Naţional din Craiova, ni se pare de aceea o binemeritată evidenţiere a 
activităţii pe care au depus-o instituţiile noastre profesioniste în sprijinul amato- 
rilor. Totuşi, raportat la creşterea vertiginoasă a numărului de echipe de teatru 
de amatori (în sistemul așezămintelor, numărul echipelor, de la primul pînă la 
acest Festival, a crescut cu 3500), ajutorul pe care-l dau instituţiile noastre profesio- 
niste, mult mai restrînse ca număr, cu un efectiv mic de cadre, se dovedeşte 
insuficient doar sub forma trimiterii actorilor pentru regizarea spectacolelor de 
amatori. Trebuie intensificată munca, mai ales pentru calificarea instructorilor 
echipelor de amatori, prin asigurarea de lectori calificaţi la școlile populare de 
artă, de conferenţiari competenţi la seminarele metodice ale caselor regionale de 
creaţie populară. Numai prin asigurarea unui număr mai mare de instructori cu 
o înaltă calificare, instituţiile profesioniste pot contribui mai eficient la dezvol- 
tarea activităţii artiştilor amatori. 

Dacă la cel de al II-lea Festival bienal de teatru, regiunea Ploeşti a cucerit 
patru premii colective şi cinci individuale, aceasta se datorește de bună seamă, 
în afara sprijinului profesioniştilor, şi îndrumării competente şi serioase din 
partea forurilor de conducere regionale,a Casei regionale de cultură, care a urmărit 
îndeaproape şi a sprijinit efectiv, concret, activitatea artiștilor amatori. În fazele 
preliminare, în regiunea Ploeşti, fiecare spectacol prezentat de amatori a fost 
discutat în amănunt de către membrii Comisiei de vizionare, regizorii aflaţi în 

comisie au dat îndrumări concrete pentru îmbunătăţirea spectacolelor. Şi în alte 
regiuni, cum sînt Bacău, Hunedoara, Banat, s-au practicat asemenea metode. E 
regretabil însă că în regiuni cu o bogată tradiţie culturală, cum sînt Iaşul, Bra- 
şovul, slaba activitate de îndrumare a dus la neparticiparea acestora la Festival. 
Iaşul a fost prezent doar cu o singură recitare; Braşovul, cu o singură formaţie. 
Slabe rezultate au obţinut în munca cu amatorii şi regiunile Maramureş, Dobro- 
gea, Oltenia. Aproape inexplicabilă apare anemica participare la Festival a regiunii 
şi a orașului Bucureşti, unde sînt concentrate numeroase forţe artistice. 

Cele 32 de spectacole prezentate în finală, numărul mare de recitatori şi 
povestitori artistici, montajele literare, care au obţinut un succes deosebit, au 
constituit o edificatoare demonstraţie a forţelor creatoare ale poporului nostru, 
a pasiunii şi a dăruirii artistice, a creşterii nivelului său cultural. Insistînd asupra 
îmbogăţirii repertoriului cu cele mai valoroase lucrări din repertoriul autohton 
şi universal, contribuind şi mai departe la creşterea nivelului interpretativ, vom 
putea asigura mişcării noastre artistice de amatori o continuă dezvoltare. 


Valeria Ducea 


ăpuşile au fost şi ele prezente în finală. Piesele prezentate de cele 
16 colective de păpuşari-amatori „finaliste“ au fost alese, în genere, 
pe măsura posibilităților artistice și tehnice ale colectivelor (să 
nu uităm că păpuşarii amatori îşi confecţionează ei înşişi păpușile 
şi aproape toată recuzita pe care o folosesc). Cele mai multe spec- 
tacole au fost adresate copiilor de virstă școlară şi preşcolară. 
(N-au lipsit nici Ursuleții veseli, nici Artiştii pădurii, nici Deschi- 
de-te, traistă şi multe altele). Dintre ele, Artiştii pădurii, prezen- 
tat de Casa de cultură Sighet, a obţinut cel mai mare succes. Ideea piesei a fost 
transmisă cu deosebită claritate într-o punere în scenă plină de vervă şi haz. 
La alte spectacole din această categorie am reţinut acurateţea interpretării (Lu- 
crează, pisicuţo — Căminul cultural Valea lui Mihai), efortul de a realiza o 
participare deplină a micuţilor spectatori la evenimentele de pe scenă (Giscănelul — 
Spitalul de copii Nr. 1 din Iași, cel mai bun dintre cei trei Giscănei ajunşi în 
finală, şi Hoinărici — Uzinele „1 Mai“ Ploeşti), expresivitatea păpușilor (Băiatul 
și vîntul de N. Trandafilovna — Căminul cultural T. Vladimirescu din Craiova). 

Alături de piesele pentru copii au figurat în repertoriul echipelor de păpuși 
prezente în finală şi programe de estradă sau de brigadă adresate celor mari. 
Numărul lor a fost însă insuficient. Cele două Vitrine cu caricaturi de Mircea 
Crişan şi Al. Andy, prezentate de Fabrica de confecţii din Tg. Jiu şi de Casa 
de cultură din Giurgiu, au demonstrat că păpușarilor amatori nu le lipsesc nici 
fantezia, nici priceperea, nici talentul de a pune în scenă astfel de spectacole. 
e, concludent, de altfel, că aceste două echipe s-au situat pe primele două 
ocuri.) 

Dintre celelalte spectacole adresate adulţilor, cel al Casei de cultură „Baruh 
Berea“ din București ni s-a părut mai puţin izbutit. În acest spectacol, intitulat 
Divertisment liric, creatorii lui. în strădania de a oglindi transformările din ultimii 
ani din viaţa capitalei noastre şi a locuitorilor ei, s-au oprit, de cele mai multe 
ori, doar asupra unor aspecte exterioare. Măiestria cu care a fost realizat cadrul 
plastic al spectacolului şi fineţea cu care au fost mînuite păpuşile dovedesc posi- 
bilităţile mari ale colectivului, care vor putea fi valorificate într-o mult mai 
însemnată măsură, pe baza unui text mai reuşit din punct de vedere ideologic 
şi artistic. 

Am reţinut simplitatea mijloacelor specifice păpușărești, cu care a fost 
montat textul cu adresă directă la unele probleme ale agriculturii noi, socia- 
liste (cum ar fi, de pildă, creșterea șeptelului), în spectacolul prezentat de colec- 
tivul Colţului roşu al G.A.C. „Horia Roman“ (Animale năzdrăvane de B. Munte). 

Cea de a doua bienală a marcat în ce priveşte mișcarea de păpușari amatori, 
în primul rînd, o foarte largă răspîndire a acestei arte pe întreg cuprinsul patriei, 
o creştere simţitoare a numărului colectivelor. În al doilea rînd, un pas înainte 
în ce priveşte măiestria interpretativă, punerea în scenă, cadrul plastic, la cele 
mai multe din echipele care au participat și la trecutul festival. Un pas pe loc 
însă în ce priveşte repertoriul, pe care l-am fi dorit înnoit, îmbogăţit cu mai 
multe piese originale, cu mai multe programe de brigadă, actuale, valoroase. 


Ilie Rusu 

